আরব ফেডারেশন
আরব ফেডারেশন অব ইরাক এন্ড জর্ডান ছিল ইরাক ও জর্ডানের সমন্বয়ে গঠিত একটি ইউনিয়ন। স্বল্পকালীন স্থায়ী এই ইউনিয়নটি ১৯৫৮ সালে স্থাপিত হয়। নাম অনুযায়ী এটি ফেডারেল কাঠামোর হলেও কার্যত এই ইউনিয়নটি একটি কনফেডারেশন ছিল। ফেডারেশনটি ১৯৫৮ সালের ১৪ ফেব্রুয়ারি গঠিত হয়। ইরাকের রাজা দ্বিতীয় ফয়সাল ও তার চাচাত ভাই জর্ডানের রাজা হোসেনের দুটি হাশেমি রাজ্যকে একত্রিত করার ইচ্ছা থেকে এর সূত্রপাত ঘটে। ইউনাইটেড আরব রিপাবলিক নামক আরেকটি ইউনিয়নের সৃষ্টিও এর পেছনে ভূমিকা পালন করে। আরব ফেডারেশন মাত্র ছয় মাস স্থায়ী ছিল। ১৯৫৮ সালের ১৪ জুলাই সামরিক অভ্যুত্থানে ফয়সাল ক্ষমতাচ্যুত হওয়ার পর ২ আগস্ট ফেডারেশন বিলুপ্ত হয়।